Broj: 711-I-399-P-71-19/20-07-12

Zagreb, 7. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **u predmetu dužnosnice Lidije Harmicar, zamjenice općinskog načelnika Općine Martijanec,** na 77. sjednici, održanoj 7. veljače 2020., donosi sljedeću:

**ODLUKU**

1. **Istovremenim obnašanjem dužnosti zamjenice općinskog načelnika Općine Martijanec i obavljanjem poslova upravljanja obrtom BOŽIĆ, obrt za trgovinu i usluge, u vlasništvu dužnosnice, u razdoblju od 25. svibnja 2017. do 7. veljače 2020. dužnosnica Lidija Harmicar počinila je povredu članka 14. stavka 1. ZSSI-a.**
2. **Za povredu ZSSI-a opisanu pod točkom I. izreke ove odluke dužnosnici Lidiji Harmicar izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kuna, koja će trajati četiri mjeseca te će se izvršiti u četiri jednaka uzastopna mjesečna obroka, svaki u pojedinačnom iznosu od 500,00 kuna.**
3. **Upućuje se dužnosnicu Lidiju Harmicar da bez odgode razriješi situaciju povrede odredbe ZSSI-a opisanu u točki I. izreke ove Odluke, jer u protivnom Povjerenstvo protiv dužnosnice može pokrenuti novi postupak.**

Obrazloženje

Povjerenstvo je na 53. sjednici, održanoj 14. lipnja 2019.g., pokrenulo postupak za odlučivanje o sukobu interesa protiv dužnosnice Lidije Harmicar, zamjenice općinskog načelnika Općine Martijanec, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom BOŽIĆ, obrt za trgovinu i usluge u vlasništvu dužnosnika.

Dužnosnica se na Odluku o pokretanju postupka očitovala pisanim očitovanjem koje je zaprimljeno u pošti Povjerenstva 19. srpnja 2019. pod brojem: 711-U-2668-P-71/19-05-5. U očitovanju dužnosnica u bitnom navodi da je na dužnost zamjenice općinskog načelnika Općine Martijanec stupila 25. svibnja 2017. te da je samim time bila upoznata da u obrtu BOŽIĆ, obrt za trgovinu i usluge, kojeg je vlasnica, treba imenovati poslovođu. Navodi da je sukladno članku 28. stavku 1. Zakona o obrtu („Narodne novine broj 143/13, dalje: ZO) 24. svibnja 2017. potpisala Aneks I Ugovora o radu na neodređeno vrijeme od 25. svibnja 2017. sa svojim zaposlenikom ………….. će počevši od 25. svibnja 2017. uz redovne poslove obavljati i poslove poslovođe u predmetnom obrtu. Ističe da je potpisivanje Aneksa I smatrala dovoljnim, ne imajući u vidu da je to promjena koju je trebala prijaviti nadležnom uredu državne uprave. Nadalje navodi da je 8. siječnja 2018. zaposlila djelatnicu ………………….. s kojom je 5. siječnja 2018. potpisala Ugovor o radu na određeno vrijeme u kojem je vidljivo da je obavljala poslove poslovođe u njezinom obrtu sve do 22. listopada 2018., u vrijeme kada je djelatnik ……………… koristio roditeljski dopust. Na kraju ističe da je vidljivo da njezin obrt ni u jednom trenutku nije bio bez poslovođe te da njezin obrt nikada nije stupao u poslovne odnose sa tijelom u kojem obnaša dužnost.

Na daljnje traženje Povjerenstva tko je unutar njezina obrta bio ovlašten donositi odluke, odnosno tko je sklapao ugovore i zasnivao poslovne odnose s drugim poslovnim subjektima u ime i za račun njezina obrta dužnosnica se očitovala navodeći da poslove upravljanja njezinim obrtom kao što su obračun plaća, potpisivanje isplate plaća, prijavu zaposlenika na zdravstveno i mirovinsko osiguranje, obračun PDV-a radi vanjski knjigovodstveni servis FIMKO, obrt, vl. ……………… iz Ludbrega. Materijal potreban za rad naručuje se od već dugogodišnjih dobavljača putem e-maila, a prema potrebi o tome odlučuje djelatnik ……………………., kako navodi.

Dužnosnica je daljnjim očitovanjem Povjerenstvu dostavila Rješenje Ureda državne uprave u Varaždinskoj županiji, Ispostava Ludbreg od 29. listopada 2019. iz kojeg je vidljivo da je dužnosnica temeljem čl. 29 ZO-a u Obrtni registar upisala poslovođu obrta kojega je vlasnica. Kao poslovođa obrta BOŽIĆ, obrt za trgovinu i usluge upisan je ………………………….

Povjerenstvo smatra bitnim naglasiti da za utvrđivanje činjenice je li dužnosnica poslove upravljanja u njezinom obrtu prenijela na poslovođu nije relevantan trenutak upisa takve promjene u uredu državne uprave u nadležnoj županiji, već činjenica definicije poslovođe, odnosno njegovih obveza preuzetih ugovorom.

Uvidom u Ugovor o radu sklopljen u Vrbanovcu 27. travnja 2016. između poslodavca obrta BOŽIĆ, obrt za trgovinu i usluge i radnika …………….. utvrđeno je da je u čl. 2 predmetnog Ugovora definirano da će radnik obavljati poslove mehaničara poljoprivrednih strojeva i poslove zaštite na radu sukladno Zakonu o zaštiti na radu. Dana 24. travnja 2017. između istih strana kao radnika i poslodavca sklopljen je Anex I. Ugovora o radu na neodređeno vrijeme kojim je definirano da će uz već određene poslove radnik obavljati i poslove poslovođe.

Slijedom svega navedenog, Povjerenstvo uvidom u svu dostavljenu dokumentaciju nije našlo relevantan dokument iz kojeg bi bilo vidljivo da je dužnosnica poslove upravljanja obrtom prenijela na poslovođu, odnosno da poslovođa doista i obavlja poslove upravljanja predmetnim obrtom.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je da dužnosnica Lidija Harmicar dužnost zamjenice općinskog načelnika Općine Martijanec obnaša od 25. svibnja 2017.g. Stoga je Lidija Harmicar povodom obnašanja dužnost zamjenice općinskog načelnika Općine Martijanec obvezna postupati sukladno odredbama ZSSI-a.

Povjerenstvo je uvidom u izvješće o imovinskom stanju dužnosnice Lidije Harmicar, koje je dužnosnica dostavila povodom promjene podataka 31. prosinca 2018., utvrdilo da je dužnosnica navela kako je vlasnica obrta BOŽIĆ, obrt za trgovinu i usluge.

Uvidom u izvadak iz obrtnog registra Ureda državne uprave u Varaždinskoj županiji, Ispostave Ludbreg, Povjerenstvo je utvrdilo kako je pod matičnim brojem obrta: 91281911, upisan BOŽIĆ, obrt za trgovinu i usluge, Vrbanovec, Brigade braće Radić 50, vlasništvo Lidije Harmicar.

Usporedbom OIB-a dužnosnice Lidije Harmicar navedenog u izvješćima o imovinskom stanju dužnosnice podnesenim Povjerenstvu i OIB-a Lidije Harmicar kao vlasnika obrta za trgovinu i usluge BOŽIĆ, koji je naveden u Obrtnom registru, utvrđeno je kako je riječ o istoj osobi.

Na zahtjev Povjerenstva, Općina Martijanec, u očitovanju od 12. travnja 2019. g., KLASA: 711-01/19-01/1, URBROJ: 2186/19-02-19-3, navodi kako nije za vrijeme obnašanja dužnosti Lidije Harmicar stupala u poslove odnose s obrtom BOŽIĆ, u vlasništvu dužnosnice.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člancima 22. i 23. Zakona o obrtu („Narodne novine“, broj 143/13.) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom, odnosno upravljanje obrtom predstavlja obavljanje poslova upravljanja u poslovnom subjektu pa bi upravljanje obrtom uz istovremeno obnašanje dužnosti zamjenika gradonačelnika predstavljalo povredu članka 14. stavka 1. ZSSI-a.

Uvidom u gore navedene podatke i dokumentaciju, kao i očitovanje samog dužnosnika, utvrđeno je kako je dužnosnica Lidija Harmicar istovremeno uz obnašanje dužnosti zamjenika općinskog načelnika Općine Martijanec obavljala i poslove upravljanja obrtom BOŽIĆ, obrt za trgovinu i usluge, u vlasništvu dužnosnika, i to u razdoblju od 25. svibnja 2017. do dana donošenja ove Odluke, 7. veljače 2020., u kojem razdoblju je time počinila povredu članka 14. stavka 1. ZSSI-a.

U odnosu na navode dužnosnice, Povjerenstvo ističe kako isti ne isključuju odgovornost za utvrđenu povredu ZSSI-a međutim iste je Povjerenstvo uzelo u obzir prilikom razmatranja sankcije za utvrđenu povredu.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje najniže sankcije unutar propisanog raspona, Povjerenstvo je cijenilo okolnost da dužnost zamjenice općinskog načelnika dužnosnica Lidija Harmicar obnaša kao volonter te da se radi o malom obiteljskom obrtu koji tijekom godina nije imao poslovnih odnosa s drugim poslovnim subjektima.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati četiri mjeseca te će se izvršiti u četiri uzastopna mjesečna obroka, svaki u pojedinačnom iznosu od 500,00 kn.

Upućuje se dužnosnica Lidija Harmicar da razriješi situaciju povrede odredbe ZSSI-a opisanu u toč. I. izreke ove Odluke jer u protivnom Povjerenstvo može protiv dužnosnica pokrenuti novi postupak sukoba interesa.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Lidija Harmicar, elektroničkom dostavom
2. Objava na internetskoj stranici Povjerenstva
3. Pismohrana